אל תקרא לי עם?

מחברים: צחי קינן ושלומית נאור,  תא שמע – מליץ  www.melitz.org.il

הצעת הנחיה: 
בתקופתנו נושבת רוח האינדיווידואליזם. אנשים רבים נוטים לראות את עצמם כיחידים השייכים לעצמם [ולעולם] ולא לקולקטיב [בעל זהות נבדלת]. דף לימוד זה מזמין את הלומדים לבדוק את המתח שבין הרצון להיות יחיד, לבין הרצון להיות שייך למעגלי השתייכות מעבר לעצמי.
שאלה זו תקפה לא רק לבני אדם יחידים אלא גם לעמים.
דף הלימוד פותח במיתוס של מגדל בבל, שלפיו אלוהים, שחשש מאחדותם של בני האדם, הפריד ביניהם. נשאל, האם ההפרדה בין אנשי מגדל בבל היא עונש או שמא יתרון? על כך כותב ישעיהו ליבוביץ.
נשווה את סיפור מגדל בבל ופרשנותו של ליבוביץ לחזון אחרית הימים של הנביא ישעיהו. האם התיאור "וְהָלְכוּ עַמִּים רַבִּים וְאָמְרוּ לְכוּ וְנַעֲלֶה אֶל-הַר-ה’" הוא חזון רצוי או שיש בו סכנות?

בחלקו השני של הלימוד נשאל מתי הפך עם ישראל לעם, ומהם הרגעים המכריעים שהפכו אותו לכזה. האם דווקא פרעה, שראה בבני ישראל איום כי "הִנֵּה עַם בְּנֵי יִשְׂרָאֵל רַב וְעָצוּם מִמֶּנּוּ" – הוא שגרם לשבט שישב בארצו להפוך לעם? האם ההיבדלות קשורה בהכרח בתחושת איום של האחר? 
אמיר גלבוע טוען בשירו "שיר בבוקר בבוקר", שתחושת 'היות עם' קשורה בהרגשה פנימית של ייעוד, והיא כרוכה גם בקריאת שלום אל האחר. כלומר, דווקא עמדה של כוח וביטחון עצמי כעם מאפשרת לקרוא לשלום לכל הנקרה בדרכו.
נסיים את הלימוד בשני שירים המבטאים, כל אחד מנקודת מבטו, התנגדות לשיוך האדם לעם [וביטול הייחודיות שלו כאדם]. 
נזמין את הלומדים להגיב למקורות ולכתוב את עמדתם ביחס לשירים.

תיאור מתודי 
הלימוד ב'תא שמע' מונחה תמיד על ידי שני מנחים בעלי השקפות עולם שונות, וזאת מתוך תפיסה חינוכית המכירה בחשיבות המחלוקת בטקסט ובחיים. 
מתוך רצון להנכיח את המחלוקת ולהבליט את ריבוי הדעות, אנו ממליצים שכל לימוד ינוהל מתוך מחלוקת וכך יאפשר גם את ריבוי הקולות של הלומדים. עם זאת, ניתן ללמד את הדף גם על ידי מנחה יחיד. 
המפגש יתחיל בלימוד מגדל בבל במליאה. לאחר מכן יתחלקו הלומדים לקבוצות לימוד קטנות ויעמיקו בסיפור מגדל בבל וביתר הטקסטים בחברותא.
חשוב לעודד את הלומדים לאפשר אי הסכמה גם בחברותא, ולא לחפש בהכרח מכנה משותף.
בסיום הלימוד נאסוף את המסקנות והמנחים יציעו את הבנתם ובכך ידגימו את ההבנות השונות שעלו מהמקורות ומהקבוצה.
מומלץ לסיים בשירה משותפת בקול רם. מותר לזייף.